Veilig op die pad | Baba en Kleuter
Deur Nia Visagie Maandag, Mei 30, 2016 14:27
4 feite wat lewens red
Sitplekgordels is 'n moet, maar het jy geweet dat dit vir volwassenes ontwerp is?
As jou kind dus nog korter as 1,5 m is (soos gewoonlik onder 12 jaar oud), moet julle beslis nog 'n opstootstoeltjie gebruik om te verseker dat die gordel reg werk. As jou kind hoër sit, pas die gordel korrek sywaarts oor sy lyf en bly dit by die heupe ook in die regte posisie sodat dit nie oor die maag optrek nie.
Dis ook die wet dat 'n kind onder 12 nie voor mag sit nie. Onthou, dit geld ongeag hoe ver julle ry. 'n Stapel kussings of telefoonboek is beslis nie 'n veilige plaasvervanger vir 'n motorstoeltjie nie.
Babamotorstoeltjies wat na agter kyk is die veiligste. Skaf jou stoeltjies so aan dat jy jou baba vir so lank as moontlik in dié posisie laat saamry. Botsings van voor is die algemeenste, en die posisie waar jou baba na agter kyk bied in so 'n geval die beste beskerming.
Onthou, jy moet jou baba se gewig oorweeg wanneer jy 'n stoeltjie kies, nie sy ouderdom nie. Die motorfirma Volvo se navorsing toon dat sowat 'n derde van kinders in die verkeerde soort stoeltjie ry, en dat vier uit vyf kinders se stoeltjies verkeerd geïnstalleer is.
Selfs die kleinste botsing teen 'n lae spoed kan vir 'n baba of kind noodlottig wees. Hoekom? Babas en kinders se kop is in verhouding met hul lyf baie groter en swaarder as 'n volwassene s'n.
Hul skedel is ook dunner en hul nek is nog sag en die spiere en ligamente nog onderontwikkel. Wanneer hulle 'n kopbesering opdoen, is die gevolge dus veel ernstiger as by 'n volwassene. 'n Botsing teen selfs net 15 km per uur kan ernstige gevolge vir jou baba inhou. Moet ook nie dink dat jy jou kind op jou skoot sal kan vashou nie – dis fisiek onmoontlik.
Swanger? Jy moet steeds jou sitplekgordel dra. Sorg dat dit reg pas: oorkruis tussen jou borste en met die onderste deel van die gordel so laag oor jou heupe as moontlik. Sit so ver agter in die motor as wat jy kan.
Handhaaf 'n veilige volgafstand. As jou motor volgelaai is, moet die afstand nog langer wees as gewoonlik.